
                                                                                                                  PATVIRTINTA
                                                                                           Lietuvos specialiosios kūrybos draugijos „Guboja“ 
                                                                                            pirmininko 2017 m. kovo 1 d. įsakymu Nr. V-2
IV-OJO RESPUBLIKINIO JAUNŲ NEĮGALIŲJŲ MUZIKOS ATLIKĖJŲ 
KONKURSO-FESTIVALIO „PERLIUKAI“ (2017-2018 M.)
NUOSTATAI

I. BENDROJI DALIS

1.  Respublikinio jaunų neįgaliųjų muzikos atlikėjų konkurso-festivalio „Perliukai“ iniciatorius ir organizatorius – Lietuvos specialiosios kūrybos draugija „Guboja“ (toliau – LSKD „Guboja“).
2.  „Perliukai“ – tai tradicinis, kas trejus metus šalyje vykstantis nacionalinis jaunų neįgalių dainininkų ir instrumentalistų konkursas-festivalis, kuriuo ugdomas neįgalių vaikų ir jaunuolių kūrybiškumas, skatinama muzikinė saviraiška, atrenkami geriausi vokaliniai, instrumentiniai ansambliai, solistai. 
3. „Perliukai“ – tai tęstinis, inovatyvus muzikinis renginys, kuriame neįgalieji ir sveikieji muzikos atlikėjai lygiaverčiais pagrindais debiutuoja, atskleidžia muzikinius gebėjimus, bendradarbiauja su muzikos profesionalais, įgyja koncertinės patirties. 
4. „Perliukai“ – tai novatoriškas konkursas-festivalis, kuriuo telkiama veržli, kūrybinga, talentingų vaikų ir jaunuolių bendruomenė, siekianti veiksmingai įsilieti į kultūrinį šalies gyvenimą.
5. „Perliukai“ tikslai: 

· mažinti neįgalių vaikų ir jaunuolių socialinę atskirtį, sudaryti jiems lygias galimybes dalyvauti kultūriniame bendruomenės, šalies gyvenime.
6. „Perliukai“ uždaviniai:
· padėti neįgaliems vaikams bei jaunuoliams atskleisti muzikinius gabumus, juos tobulinti;

· aktyvinti neįgaliųjų bendradarbiavimą su sveikaisiais atlikėjais, muzikos profesionalais; 

· propaguoti neįgaliųjų kūrybinius pasiekimus, keisti visuomenės požiūrį į neįgaliuosius ir jų kūrybines galimybes.
7. IV-asis respublikinis jaunų neįgaliųjų muzikos atlikėjų konkursas-festivalis „Perliukai“ bus vykdomas šiais etapais:
· I etapas –  perklausos-atrankos kolektyvuose, įstaigose, organizacijose (2017-2018 m.);

·     II etapas –  regioniniai konkursai-festivaliai (2017-2018 m.);

· III etapas –  ugdomieji, konsultaciniai, edukaciniai, kiti renginiai, koncertai šalyje (2017-2018 m.);
· IV etapas –  konkurso-festivalio uždarymas, baigiamasis laureatų koncertas Vilniuje (2018 m.).
II. KONKURSO  DALYVIAI

8.  Konkurse „Perliukai“ gali dalyvauti 3-29 metų neįgalūs vaikai, jaunimas – solistai (mergaitės ir berniukai), įvairios sudėties ansambliai (vokaliniai, instrumentiniai, vokaliniai-instrumentiniai ir pan.) iki 12 asmenų. 
9.  Konkurso dalyviai skirstomi į keturias amžiaus grupes, į kurias atsižvelgiama vertinant atlikėjų
pasirodymą ir sudarant baigiamojo laureatų koncerto programą:

 1  –  ikimokyklinio amžiaus vaikai; 

 2  –  pradinių klasių mokiniai;
 3  –  vyresniųjų klasių mokiniai iki 18 metų;
 4  –  jaunuoliai iki 29 metų.
10. Konkurse dalyvaujantys ansambliai amžiaus grupei priskiriami pagal daugumos dalyvių amžių.

11. Konkurso dalyvių kategorijos:
A – muzikos atlikėjai-mėgėjai. Šioje kategorijoje dalyvauja asociacijų, centrų, kitų įstaigų, organizacijų atstovai – solistai, įvairios sudėties ansambliai. 
·   Ansamblio sudėtyje gali dalyvauti vadovas/ai (1-2 asm.), o taip pat sveikieji vaikai ir jaunuoliai iki 29 metų (ne daugiau kaip 50% sveikųjų).

· Dainininkams gali akompanuoti ansamblio vadovas, koncertmeisteris arba nedidelis (iki 6 asmenų) įvairios sudėties ansamblis (ne daugiau kaip 50% sveikųjų). 
· Solistams gali pritarti neįgaliųjų ar integruota vokalinė grupė iki 6 asmenų (ne daugiau kaip 50% sveikųjų).
· Rekomenduojama muzikinę programą atlikti gyvai. Tik ypatingais atvejais, suderinus tai su organizatoriais, pritarimui galima naudoti kokybišką fonogramą. 
B – neįgalieji, siekiantys profesionalumo, aktyviai koncertuojantys. Šioje kategorijoje dalyvauja muzikos mokyklų, konservatorijų, aukštųjų mokyklų auklėtiniai, įvairių muzikinių konkursų nugalėtojai ir/ar neįgalieji atlikėjai įgyvendinantys novatoriškus meninius projektus (asociacijų, centrų, kitų įstaigų, organizacijų atstovai). 

·  Ansamblio sudėtyje gali dalyvauti vadovas/ai (1-2 asm.), profesionalūs atlikėjai, vaikai ir jaunuoliai iki 29 metų (ne daugiau kaip 50% sveikųjų).

· Dainininkams gali akompanuoti vadovas, koncertmeisteris arba įvairios sudėties ansambliai. 
· Muzikinę programą privaloma atlikti tik gyvai. Naudoti fonogramas draudžiama.
Kategoriją, kurioje dalyvauja neįgalieji atlikėjai, nustato I etapo organizatoriai. 
III. KONKURSO  REPERTUARAS

12. Visi dalyviai, išskyrus ikimokyklinio amžiaus grupę, parengia po du laisvai pasirinktus kūrinius. Bendra pasirodymo trukmė turi būti iki 8 min. Ikimokyklinio amžiaus vaikai pasirinktinai atlieka po vieną ar du kūrinius. Jų pasirodymo trukmė yra iki 5 min.
13. Konkursas atviras visiems dalyvių vokalinės ir instrumentinės muzikos raiškos žanrams. Dalyviai gali atlikti lietuvių, užsienio kompozitorių kūrinius, liaudies ir savo kūrybos muziką. Rekomenduojama populiarinti lietuvių liaudies ir lietuvių kompozitorių kūrybą.
14. Pasirenkant kūrinius rekomenduojama pasirinkti skirtingų autorių, kontrastingo pobūdžio ir stilistikos kūrinius.

IV. KONKURSO-FESTIVALIO  EIGA
15.  Konkursas-festivalis „Perliukai“ vyks tokia tvarka:

            I etapas – neįgaliųjų atlikėjų perklausos-atrankos ugdymo įstaigose, organizacijose (darželiuose, mokyklose, centruose, asociacijose ir kt.). Dalyvių skaičius neribojamas. Atrankas vykdo muzikos pedagogai, įstaigos vadovai arba įstaigoje, organizacijose sudaryta vertinimo komisija. Jos vykdomos 2017-2018 metais. Atlikus šias perklausas-atrankas, organizacijos ar įstaigos kompiuteriu užpildo po vieną dalyvių registracijos formą (1 priedas) ir ją pristato LSKD „Guboja“ sekančia tvarka: 
·  Alytaus ir Klaipėdos regioninių konkursų-festivalių dalyviai – ne vėliau kaip iki 2017 m. rugsėjo 10 d.;

· Vilniaus, Kauno, Šiaulių regioninių konkursų-festivalių dalyviai – ne vėliau kaip iki 2018 m. kovo  1 d.
           II etapas (A kategorija) – regioniniai konkursai-festivaliai. Planuojame, kad šie renginiai vyks 2017 m. – Alytuje ir Klaipėdoje (spalio-gruodžio mėn.) ir 2018 m. – Vilniuje, Kaune, Šiauliuose (balandžio-birželio mėn.). 
            II etapas (B kategorija) – respublikinis konkursas-festivalis. Planuojame, kad neįgaliesiems, turintiems kūrybinės veiklos patirties, koncertuojantiems ir/ar siekiantiems profesionalumo, vyks atskiras respublikinis konkursas. Planuojame, kad jis vyks Vilniaus regioninio konkurso-festivalio metu 2018 m.  II-ojo etapo renginius organizuoja LSKD „Guboja“ kartu su padaliniais, partneriais. Dalyviai registruojami pagal teisingai kompiuteriu užpildytas dalyvių registracijos formas. Dalyvių pasirodymą vertina ir atrenka į trečią ir ketvirtą etapus vertinimo komisija, kurią suformuoja LSKD „Guboja“. Visi užregistruoti dalyviai, renginiai, kita svarbi informacija skelbiama LSKD „Guboja“ interneto tinklapyje www.guboja.lt. 


III etapas – ugdomieji, konsultaciniai, edukaciniai, kiti renginiai, koncertai (2017-2018 m.). Šiuos renginius organizuoja LSKD „Guboja“ kartu su padaliniais, partneriais. Šiame etape neįgalieji bus kviečiami koncertuoti kartu su muzikos profesionalais, dalyvauti festivaliuose, kūrybinėse dirbtuvėse, stovyklose, mokymuose, kituose renginiuose.
   IV etapas – respublikinio konkurso-festivalio uždarymas, baigiamasis laureatų koncertas.

   IV-ojo konkurso-festivalio „Perliukai“ uždarymas su baigiamuoju laureatų koncertu vyks Vilniuje 2018 m. pabaigoje. Jame dalyvaus regioninių konkursų-festivalių laureatai, kuriuos atrinks vertinimo komisija II etape.

V. VERTINIMAS IR PASKATINIMAS

16.  Atlikėjai bus vertinami pasirinktoje kategorijoje pagal muzikinius duomenis, atlikimo lygį, sceninę kultūrą, repertuarą, atlikėjo galimybes. 
17. Festivalio-konkurso dalyviai ir jų pedagogai pagal žiuri komisijos įvertinimus ir rekomendacijas bus apdovanojami padėkos raštais, diplomais, žiūrovų simpatijų ar specialiaisiais prizais, rėmėjų dovanomis.

18. Laureatai ir jų pedagogai bus kviečiami burtis į „Perliukai“ bendruomenę, įsilieti į LSKD „Guboja“ veiklą: koncertuoti su neįgaliųjų ir sveikųjų meno mėgėjų, o taip pat profesionaliais atlikėjais, dalyvauti respublikiniuose, tarptautiniuose renginiuose, projektuose Lietuvoje, užsienyje ir kt.
VI. PAGRINDINIAI KONTAKTAI

19. IV-ojo respublikinio jaunų neįgaliųjų muzikos atlikėjų konkurso-festivalio „Perliukai“ organizatorius – Lietuvos specialiosios kūrybos draugija „Guboja“ (toliau – LSKD „Guboja“), adresas: Šilo g. 24, LT-10317 Vilnius.
20. IV-ojo respublikinio jaunų neįgaliųjų muzikos atlikėjų konkurso-festivalio „Perliukai“ meno vadovė – Viktorija Vitaitė, mob. tel. 8698 43850, el. paštas: viktorija@guboja.lt. Dalyvių registraciją vykdo: Lina Lisevičiūtė, mob. 8618 12290, el. paštas: lina@guboja.lt.
21. Visa informacija apie konkurso-festivalio „Perliukai“ renginius, jų pakitimus skelbiama LSKD „Guboja“ interneto tinklapyje  www.guboja.lt. 

